**คู่มือการเขียนบทความสำหรับ**

**การประชุมวิชาการระดับชาติและนานาชาติครบรอบ 15 ปี มหาวิทยาลัยราชพฤกษ์**

**1. ข้อมูลเบื้องต้นของการประชุมวิชาการ**

มหาวิทยาลัยราชพฤกษ์ ได้รับการสถาปนาเป็นสถาบันอุดมศึกษาตั้งแต่ปีการศึกษา 2549 ซึ่งในปี พ.ศ.2564 เป็นปีที่ครบรอบการก่อตั้งมหาวิทยาลัย 15 ปี มหาวิทยาลัยจึงจัดการประชุมวิชาการระดับชาติและนานาชาติครบรอบ 15 ปี มหาวิทยาลัยราชพฤกษ์ “ชีวิตวิถีใหม่สู่ความยั่งยืนในยุคดิจิทัล” ซึ่งเป็นการจัดประชุมวิชาการที่ได้รับความร่วมมือจากภาคีเครือข่ายทั้งหน่วยงานภาครัฐและเอกชน รวมถึงสถาบันอุดมศึกษาทั้งในประเทศและต่างประเทศ การประชุมวิชาการครั้งนี้เป็นการประชุมวิชาการระดับชาติและนานาชาติภายใต้หัวข้อ “ชีวิตวิถีใหม่สู่ความยั่งยืนในยุคดิจิทัล” (New Normal for Sustainability in the Digital Era) ในวันศุกร์ที่ 26 พฤศจิกายน 2564 โดยเปิดรับบทความเพื่อการนำเสนอในรูปแบบการบรรยาย ณ สถานที่จัดงาน (Oral Presentation-Onsite) การนำเสนอแบบออนไลน์ (Oral Presentation-Online) ผ่าน Application Google Meet และนิทรรศการแสดงผลงานนวัตกรรม สิ่งประดิษฐ์ และงานสร้างสรรค์ ทั้งนี้เพื่อส่งเสริม สนับสนุนให้คณาจารย์ นักเรียน นิสิต นักศึกษา นักวิจัย นักวิชาการ และบุคคลทั่วไปที่สนใจทั้งในประเทศและต่างประเทศได้แลกเปลี่ยนองค์ความรู้ทางวิชาการ ผลงานการวิจัยรวมทั้งผลงานนวัตกรรม สิ่งประดิษฐ์ และงานสร้างสรรค์ทางด้านสังคมศาสตร์ มนุษยศาสตร์ บริหารธุรกิจและเศรษฐศาสตร์ วิทยาศาสตร์สุขภาพ และวิทยาการคอมพิวเตอร์และเทคโนโลยี อันจะส่งผลให้เกิดการนำความรู้และประสบการณ์ไปใช้ประโยชน์ในการพัฒนาการเรียนการสอน พัฒนาสังคม ชุมชนท้องถิ่นเพื่อก้าวสู่สังคมวิถีชีวิตใหม่ภายใต้การเปลี่ยนแปลงในยุคดิจิทัล ยุคสมัยที่มีการเปลี่ยนแปลงทั้งจากผลกระทบด้านสังคม การเมือง และวิกฤตการณ์ COVID-19

**2. บทความที่เปิดรับ**

เปิดรับบทความวิจัย บทความวิชาการ นวัตกรรมและงานสร้างสรรค์ที่มีคุณสมบัติดังต่อไปนี้

1. เป็นบทความวิจัย บทความวิชาการ นวัตกรรมและงานสร้างสรรค์ที่ยังไม่เคยนำเสนอหรือเผยแพร่ในวารสารทางวิชาการหรือเผยแพร่มาก่อน

2. เป็นบทความวิจัย บทความวิชาการ นวัตกรรมและงานสร้างสรรค์ที่เขียนและจัดทำถูกต้องตามรูปแบบของการประชุมวิชาการระดับชาติและนานาชาติครบรอบ 15 ปี ของมหาวิทยาลัยราชพฤกษ์

3. หัวข้อบทความวิจัย บทความวิชาการ นวัตกรรม สิ่งประดิษฐ์ และงานสร้างสรรค์ เกี่ยวข้องกับสาขาวิชาต่าง ๆ ดังนี้

3.1 สังคมศาสตร์ ประกอบด้วย สังคมวิทยา ประชากรศาสตร์ ศึกษาศาสตร์ มานุษยวิทยา จิตวิทยาสังคม ปัญหาสังคม สังคมศาสตร์ พัฒนาสังคม ภูมิปัญญาท้องถิ่น รัฐศาสตร์ รัฐประศาสนศาสตร์ นิติศาสตร์ สหวิทยาการ และศาสตร์อื่น ๆ ที่เกี่ยวข้อง

3.2 มนุษยศาสตร์ ประกอบด้วย ภาษา วรรณกรรม ศิลปวัฒนธรรม นิเทศศาสตร์ และศาสตร์อื่น ๆ ที่เกี่ยวข้อง

3.3 บริหารธุรกิจและเศรษฐศาสตร์ ประกอบด้วย บริหารธุรกิจ เศรษฐศาสตร์ พาณิชยศาสตร์ การบัญชี การเงิน การท่องเที่ยวและโรงแรม การจัดการโลจิสติกส์ และศาสตร์อื่น ๆ ที่เกี่ยวข้อง

3.4 วิทยาศาสตร์สุขภาพ ประกอบด้วย วิทยาศาสตร์การแพทย์ วิทยาศาสตร์สิ่งแวดล้อม สาธารณสุขศาสตร์ และศาสตร์อื่น ๆ ที่เกี่ยวข้อง

3.5 วิทยาการคอมพิวเตอร์และเทคโนโลยี ประกอบด้วย เทคโนโลยีสารสนเทศ เทคโนโลยีดิจิทัล และศาสตร์อื่น ๆ ที่เกี่ยวข้อง

3.6 งานนวัตกรรม สิ่งประดิษฐ์ และงานสร้างสรรค์ ประกอบด้วย นวัตกรรม สิ่งประดิษฐ์ โครงการต้นแบบ สื่อดิจิทัล สื่อประสม เกม และภาพถ่าย

**3. ระยะเวลาการส่งบทความ ผลงานนวัตกรรม สิ่งประดิษฐ์ และงานสร้างสรรค์**

**3.1 ระยะเวลาการส่งบทความและผลงานนวัตกรรม สิ่งประดิษฐ์ และงานสร้างสรรค์**

ศึกษารายละเอียดการส่งบทความวิจัย บทความวิชาการ ผลงานนวัตกรรม สิ่งประดิษฐ์ และงานสร้างสรรค์ การลงทะเบียน และรายละเอียดต่าง ๆ เพิ่มเติมได้ที่เว็บไซต์ http://rpucon.rpu.ac.th

|  |  |
| --- | --- |
| 1. ลงทะเบียนส่งบทความวิจัย บทความวิชาการ ผลงานนวัตกรรม สิ่งประดิษฐ์ และงานสร้างสรรค์ ล่วงหน้า | 15 เมษายน – 31 สิงหาคม 2564 |
| 1. ลงทะเบียนส่งบทความวิจัย บทความวิชาการ ผลงานนวัตกรรม สิ่งประดิษฐ์ และงานสร้างสรรค์ ปกติ | 1 กันยายน – 15 ตุลาคม 2564 |
| 1. วันสุดท้ายของการเปิดรับบทความ | 15 ตุลาคม 2564 |
| 1. วันสุดท้ายของการส่งบทความฉบับสมบูรณ์ที่แก้ไขตามคำแนะนำของผู้ทรงคุณวุฒิ (Peer Reviewer) แล้ว | 15 พฤศจิกายน 2564 |
| 1. ประกาศผลการพิจารณาบทความพร้อมลำดับการนำเสนอ | 20 พฤศจิกายน 2564 |
| 1. ผู้นำเสนออัปโหลดไฟล์ Microsoft PowerPoint (ไม่เกิน 15 นาที) ที่ Google Drive | 23 พฤศจิกายน 2564 |
| 1. วันจัดงานประชุมวิชาการระดับชาติและระดับนานาชาติ | 26 พฤศจิกายน 2564 |

**3.2 ระยะเวลาลงทะเบียนแบบไม่นำเสนอผลงาน**

|  |  |
| --- | --- |
| 1. ลงทะเบียนเข้าร่วมงาน | 16 มิถุนายน – 15 พฤศจิกายน 2564 |
| 2. วันสุดท้ายของการลงทะเบียนเข้าร่วมงาน | 15 พฤศจิกายน 2564 |

\* มหาวิทยาลัยราชพฤกษ์ ขอสงวนสิทธิ์งดรับลงทะเบียนหน้างาน \*

**4. หลักเกณฑ์การพิจารณากลั่นกรองบทความ ผลงานนวัตกรรม สิ่งประดิษฐ์ และงานสร้างสรรค์**

1. บทความวิจัย บทความวิชาการ ผลงานนวัตกรรม สิ่งประดิษฐ์ และงานสร้างสรรค์ที่จะได้นำเสนอในการประชุมวิชาการ ต้องไม่เคยตีพิมพ์เผยแพร่ที่ใดมาก่อนและต้องไม่อยู่ในกระบวนการรอพิจารณาลงตีพิมพ์/เผยแพร่ในการประชุมวิชาการ วารสาร หรือสิ่งตีพิมพ์อื่นใด

2. บทความวิจัย บทความวิชาการ ผลงานนวัตกรรม สิ่งประดิษฐ์ และงานสร้างสรรค์ที่จะได้นำเสนอในการประชุมวิชาการ ต้องเป็นบทความที่แสดงให้เห็นถึงคุณภาพทางวิชาการ และมีประโยชน์ในเชิงทฤษฎีหรือเชิงปฏิบัติ โดยผ่านการพิจารณาและให้ความเห็นชอบจากผู้ทรงคุณวุฒิ (Peer Reviewers) ซึ่งต้องมีคุณสมบัติอย่างต่ำตามเกณฑ์มาตรฐาน คือ เป็นผู้เชี่ยวชาญในสาขานั้น ๆ อย่างน้อย 2 ท่านต่อบทความ ซึ่งการประเมินต้องเป็นการประเมินแบบอำพรางระหว่างผู้ประเมินและเจ้าของผลความทั้ง 2 ฝ่าย (double blinded)

3. กองบรรณาธิการจัดทำรายงานสืบเนื่องจากการประชุมวิชาการ (Proceedings) ขอสงวนสิทธิ์ในการตรวจแก้ไขรูปแบบบทความที่ส่งมาตีพิมพ์

**5. รูปแบบการพิมพ์บทความ**

**5.1 บทความวิจัย**

ผู้นำเสนอบทความวิจัยต้องจัดทำบทความฉบับเต็มที่มีความยาวไม่เกิน 15 หน้ากระดาษ A4 (กั้นขอบบนหน้ากระดาษ 1.25 นิ้ว กั้นขอบซ้าย 1.50 นิ้ว ขั้นขอบล่างและขอบขวา 1.00 นิ้ว) ทั้งนี้รวมเนื้อหา รูปภาพ ตาราง และเอกสารอ้างอิง โดยใช้ตัวอักษรแบบ TH Sarabun New ขนาด 16 ทั้งบทความ

**ส่วนประกอบของบทความวิจัยประกอบด้วย**

1. ชื่อบทความวิจัยภาษาไทยและภาษาอังกฤษ
2. ชื่อ-สกุลของผู้แต่งทุกท่าน (ไม่เกิน 5 ท่าน) และคณะวิชาพร้อมทั้งหน่วยงานที่สังกัด หมายเลขโทรศัพท์ติดต่อ อีเมล
3. บทคัดย่อภาษาไทยและบทคัดย่อภาษาอังกฤษที่กระชับ ครอบคลุมสาระสำคัญของการวิจัยทั้งหมด และตอบวัตถุประสงค์ของการวิจัยอย่างครบถ้วน โดยความยาวของบทคัดย่อภาษาไทยไม่เกิน 300 ตัวอักษร และความยาวของบทคัดย่อภาษาอังกฤษไม่เกิน 300 ตัวอักษร
4. คำสำคัญภาษาไทยและคำสำคัญภาษาอังกฤษ ซึ่งเป็นคำที่สามารถนำไปใช้ในการสืบค้นในฐานระบบข้อมูลเกี่ยวกับการวิจัย โดยควรเป็นคำที่ปรากฏในชื่อบทความวิจัย ไม่ควรมีความยาวมากเกินไป และคำสำคัญไม่ควรเกิน 3 – 5 คำ
5. บทนำ ประกอบด้วย ความเป็นมาและความสำคัญของปัญหา และสาเหตุของการทำวิจัย
6. วัตถุประสงค์การวิจัย (ต้องสอดคล้องกับชื่อบทความวิจัย)
7. แนวคิด ทฤษฎี และงานวิจัยที่เกี่ยวข้อง (ถ้ามี) หากเป็นงานวิจัยเฉพาะทางควรมีเนื้อหาส่วนนี้เพื่ออธิบายข้อมูลพื้นฐานให้ผู้สนใจทั่วไปสามารถเข้าใจเนื้อหาของบทความได้
8. วิธีการวิจัย เป็นการอธิบายวิธีดำเนินการวิจัย ประชากรและกลุ่มตัวอย่างที่ใช้ในการวิจัย เครื่องมือที่ใช้ในการวิจัย (ระบุค่าความเชื่อมั่นของเครื่องมือที่ใช้ในการวิจัย) วิธีการเก็บรวบรวมข้อมูล การวิเคราะห์ข้อมูล ควรนำเสนอรูปแบบและขั้นตอนอย่างกระชับและชัดเจน
9. สรุปผลการวิจัย ควรนำเสนอเสนอผลการวิจัยเฉพาะที่สอดคล้องกับวัตถุประสงค์การวิจัยอย่างชัดเจน น่าสนใจ ตรงประเด็น โดยนำเสนอรูปแบบตาราง (ถ้ามี) ประกอบการบรรยาย
10. อภิปรายผลและข้อเสนอแนะ อภิปรายสิ่งที่ได้จากการวิจัย ข้อเสนอแนะจากการวิจัย และข้อเสนอแนะในการวิจัยครั้งต่อไป
11. เอกสารอ้างอิง ใช้ระบบนาม-ปี และเลขหน้า (APA style 7th edition) โดยระบุเอกสารอ้างอิงเฉพาะที่ปรากฏในบทความเท่านั้น
12. ผู้นำเสนอบทความวิจัยสามารถดูรายละเอียดรูปแบบการจัดทำบทความฉบับเต็ม (full paper) และลงทะเบียนส่งบทความได้ที่ http://rpucon.rpu.ac.th

**5.2 บทความวิชาการ**

ผู้นำเสนอบทความวิจัยต้องจัดทำบทความฉบับเต็มที่มีความยาวไม่เกิน 15 หน้ากระดาษ A4 (กั้นขอบบนหน้ากระดาษ 1.25 นิ้ว กั้นขอบซ้าย 1.50 นิ้ว ขั้นขอบล่างและขอบขวา 1.00 นิ้ว) ทั้งนี้รวมเนื้อหา รูปภาพ ตาราง และเอกสารอ้างอิง โดยใช้ตัวอักษรแบบ TH Sarabun New ขนาด 16 ทั้งบทความ

**ส่วนประกอบของบทความวิชาการประกอบด้วย**

1. ชื่อบทความวิชาการภาษาไทยและภาษาอังกฤษ
2. ชื่อ-สกุลของผู้แต่งทุกท่าน (ไม่เกิน 5 ท่าน) และคณะวิชาพร้อมทั้งหน่วยงานที่สังกัด หมายเลขโทรศัพท์ติดต่อ อีเมล
3. บทคัดย่อภาษาไทยและบทคัดย่อภาษาอังกฤษที่กระชับ ครอบคลุมสาระสำคัญของการวิจัยทั้งหมด และตอบวัตถุประสงค์ของการวิจัยอย่างครบถ้วน โดยความยาวของบทคัดย่อภาษาไทยไม่เกิน 300 ตัวอักษร และความยาวของบทคัดย่อภาษาอังกฤษไม่เกิน 300 ตัวอักษร
4. คำสำคัญภาษาไทยและคำสำคัญภาษาอังกฤษ ซึ่งเป็นคำที่สามารถนำไปใช้ในการสืบค้นในฐานระบบข้อมูลเกี่ยวกับการวิจัย โดยควรเป็นคำที่ปรากฏในชื่อบทความวิชาการ ไม่ควรมีความยาวมากเกินไป และคำสำคัญไม่ควรเกิน 3 – 5 คำ
5. บทนำ ประกอบด้วย การเกริ่นนำเกี่ยวกับบทความวิชาการ
6. แนวคิด ทฤษฎี และงานวิจัยที่เกี่ยวข้อง
7. สรุปผล และข้อเสนอแนะในการนำบทความวิชาการไปใช้ประโยชน์
8. เอกสารอ้างอิง ใช้ระบบนาม-ปี และเลขหน้า (APA style 7th edition) โดยระบุเอกสารอ้างอิงเฉพาะที่ปรากฏในบทความเท่านั้น
9. ผู้นำเสนอบทความวิจัยสามารถดูรายละเอียดรูปแบบการจัดทำบทความฉบับเต็ม (full paper) และลงทะเบียนส่งบทความได้ที่ http://rpucon.rpu.ac.th